הקדמה א': גרסינן בגמרא שבת דף ל"א, מאי דכתיב “והיה אמונת עיתך וגומר,אמונת-זהו סדר זרעים, עיתך-זה סדר מועד, חוסן-זה סדר נשים,ישועות זה סדר נזיקין, חכמת-זה סדר קדשים,ודעת -זה סדר טהרות,ואפילו הכי יראת ה' היא אוצרו..".ואמרו בגמרא ברכות ל"ז,אמר חנינא משום רשב"י אין להקדוש ברוך הוא בבית גנזיו אלא אוצר של יראת שמיים,שנאמר “יראת ה' היא אוצרו",על  כן כשבנה רבינו הקדוש את שישה בתי גנזיו,וכנס אליהם כל חוקי אלדים ומשפטיו,כן בנה בתוכם אוצר אחד של יראת שמים היא מסכת אבות האוצרת בקרבה כל מעלות המדות והדעות העולות בית יראת ה' ולכן קראה אבות,כי היא העיקר ולה משפט הקדימה לכל המסכתות כמו שאמרו “כל שיראת חטאו קודמת לחכמתו.."       

       והיא מפתחות החיצוניות לעבור דרכה להיכלי התורה והמצווה ככתוב יראת ה' ראשית דעת" פירוש על אבות לרב נח חיים משה מקבארין.וראה אחי היקר מה שכתב בפתיחה לפירושו על המסכת קהתי “שונה מכל המסכתות האחרות שאינה עוסקת בענייני הלכה אלא כולה דברי מוסר,דרך ארץ ושאר מידות טובות שילך בהם האדם ואשר נאמרו על ידי רבותינו הקרויים אבות  וראה עדויות א-ד ,ועוד נמצא כי הנאמר בזו המסכת בבחינת  עיקרים לכל חכמה ומצווה והיא שאמרו חכמינו ז"ל “האי מאן דבעי למהווי חסידא לקיים מילי דאבות.."ופירש רש"י הקדוש  בסוף המס'  “ונקראו אלו פרקי אבות מפני שנסדרו הנה דברי אבות הראשונים שקבלו את התורה זה מזה כגון   משה ויהושע והזקנים...עד אנשי כנסת הגדולה,ושמאי והלל ורבי יוחנן בן זכאי,ותלמידיו. והודיענו רבי איך היו מעשיהם נכונים,והיו מזהירים לאנשי דורם בדרך ישרה,כמו כן ראוי לכל חכם להזהיר את בני דורו ולהודיעם דרך ישרה..".           

וכתב הרמב"ם שמונה פרקים הקדמה לרבי בן תיבון ,"והרחיב במסכתא הזו המאמר להיותה יקרה בעניינה מפני שהיא מדברת במידות האדם החשובות והישרות,והפחותות והמעוותות אשר החשובות והישרות מהן מפנות הדרך ומסקלות המסילה,העולה אל המעלות השכליות כמו שכתב החכם “שמע עצה וקבל מוסר למען תחכם באחריתך..." משלי יט .וכתב המאור הגדול ה"מאירי" “וענין המסכת הלזו הוא להעיר האדם להיות מידותיו והנהגותיו על תכלית השלמות ,כדי שיגיע מהן לשלמות אחרון,רוצה לומר שלמות הנפשיי-עד שאין צורך לשום מידה הגונה ומעולה שלא יבוא ממנה רמז  בזאת המסכתא וכן יש בה רמזים גנוזים בעניני האמונות בקצת פינות תוריות והמושכלות אל החכם כמו שנתבאר.." וראה אחי ורעי דברי הקדוש המהר"ל בפרושו דרך חיים ,על מאמר רבותינו ז"ל “אמר רב יהודה מאן דבעי למהוי חסידא לקיים מילי דנזיקין,רבא אמר מילי דאבות ואמרי ליה מילי דברכות..." בבא קמא ל. “מה שכל אחד תולה החסידות בענין אחר כי שלמות האדם הוא בשלשה פנים שאין האחד כמו השני,כי צריך האדם שיהיה שלם עם זולתו מבני האדם,וצריך  שיהיה שלם בעצמו עד שהוא בריאה שלימה,וצריך שיהיה שלם עם בוראו,ואלה השלשה פנים כוללים הכל.."ועיין שם באורך.וכתב עוד שם,"כי המסכתא המהוללה היקרה היא מסכת אבות,אשר בה נכללו כל דברי המוסר,והוא מעט הכמות ורב האיכות...ולכן קראה דרך החיים על שם הכתוב “ודרך חיים תוכחת מוסר",והמעיין בו יאמר זה הדרך לכו בו כי היא דרך אמת אשר אתו החיים.
ומצינו בדברי הקדוש רבינו הרמח"ל מסילת ישרים פ' א',"יסוד החסידות ושורש העבודה התמימה הוא שיתברר ויתאמת אצל האדם מה חובתו בעולמו,ולמה צריך שישים מבטו ומגמתו בכל אשר הוא עמל כל ימי חייו.." עיין שם.

וכן מצינו דברי אלדים חיים בהקדמה "ארחות צדיקים" לכן יש להודיע לכל כי כל איש הרוצה להביא נפשו לידי מידות הטובות,צריך לערב יראת שמים עם כל מידה ומידה כי יראת ה' היא קשר המחזקת כל המידות .." יעוין שם והביא עוד ב"מאירי" מידות -חלק האדם לנפשו על הפסוק “הלך בתום ילך בטח ומעקש דרכיו יודע.." משלי י' ט' ,וזה לשונו הקדוש:"המתמיד להיות פעולותיו בתום לבב ילך בטח,אף לפעמים אם יקרה לידו דבר מראה פנים לדונו לכף חובה,או שיצא עליו קול בכך,ידינוהו לכף זכות מצד מה שנודע טבעו בתום,ויכזיבו הנאמר עליו או יאמרו שלא כיון בכך.ומי שדרכו להתעקש בדרכיו אף במה שיחשוב לרמות העולם יודע ענינו כי כל העולם יתבונן על מעשיו לחזקתם עליו ולא יוכל להתעלם..."והוא ואפשר יאמר מה שהובא בשם האדמו"ר רבי נחמן מברסלב זכותו יגן עלינו אמן ליקוטי מוהר"ן ל"ג א' “הכלל הוא שצריך לבקש שלום, שיהיה שלום בין ישראל,ושיהיה שלום לכל אדם במידותיו. יעוין שם.      

וראה אחי כלבבי את דבריו הקדושים של מרן הרב הראי"ה זצ"ל מוסר אביך מידות הראי"ה  שיש על האדם הצורך להבחין בין המידות מתוך השכל ולא מתוך הרגש,שמא יטעהו הרגש ולא ידע מהו הדרך הטוב וחס ושלום הרע,ויהיה מתקשה לברור לו הדרך לקנות הטוב עד שיהיה טבע שני לו וירחיק את הרע ממנו....,ועוד שידע האדם כי כל מידה טובה שיקנה לו האדם יש בה עדיין מן החיסרון,וזוהי מטרת העבודה העצמית של האדם להוציא את החסרונות מהן עד שיהיו מידות טהורות ונקיות מחסרונות שדבקו בהם..." ועיין עוד שם .
על כן ראיתי ואפשר יאמר את הצורך והנחוץ להאיר את עיני הסומות והטועות,בדברי אלדים חיים על ידי חכמיו האמיתיים,ולהביא את מעינות הנצח אשר דלו מהם מים חיים מעוררי הנפש הצמאה,להשקות הצאן על פי הבאר,בארה של מרים,אל הכתוב הנראה למען יהיו דבריהם נר לרגלינו,בחינת אור פנימי ומקיף,להורות דרך הישר והטוב ללמוד וללמד,לשמור ולעשות ולקיים את דבריהם בתפילה לבורא עולם שיהא זכרם וקדושתם מסייעת בידינו לשוב אליו  תשובה שלימה,"ולא המדרש עיקר אלא המעשה"  אבות .

פתח דבר:

יראתי בפצותי פה להתחיל בפרושי על המסכת הקדושה,ואלמלא המסייעים בידי בגשמי וברוחני,ובפרט רבי ומורי מופת הדור, אדוני מורי ורבי אדמו"ר מקומרנא ירושלים תובב"א רבי שלום סאפרין זצוק"ל,אשר ביקשני להראותו את אשר העליתי בכתובים,ודחקו בי חברי להביא אליהם גם כן בענין זה,החילותי נושא עיני למרום בתפלה לבל יארע חלילה דבר תקלה ומכשול,והשם   הטוב יכפר בעדי בכללות עם ישראל אמן.

נשאתי שפתי בזמר ושיר -----------להלל ולשבח יוצר כל  
ואשא פני אל חסדיו    -----------להשרות ברכה בדלות מעשי
עם עמו אצפה ואייחל   -----------לביאת גואל צדק מבשר
מורם מעל נשמות ישראל -----------לגאלם מגלות המר והנמהר

בו אביט ואחזק ליבי   -----------בהתדבקות בריבוני
נדכא ונמאס אלדים לא תבזה -------בשבר בת עמי תראה

צרות רבות סבבונו עד הלום--------כי גבר אויב ונחנו דום
בחרתי מות על קדוש שמך-----------כשאר בניך טבוחי יחודך
יבוא אליהו מהרה בדילוג----------כאשר נאמת ביד נביאך

משוך עלינו אור קדושתך-----------להוציאנו מאפילה לאורה
שלח נא ביד תשלח----------------להכניע צורר ולועג לרש                
הופיע מהר פארן -----------------ליתן בנו אמונת הקודש

הרב כבסנו מעוונינו--------------מים טהורים הזה עלינו
לב טהור ברא לנו ----------------משמי שמי מעלה ברכנו
ואו חבר אל הא  ----------------מזגם כאחד בי-ה                       
י-ה זכות אבות יגן---------------משוך חסדך ליודעך

בחיל ורעדה,ברטט ואימה אבוא אל השער הגדול,המישר והמסקל הדרך העולה אל העבודה התמימה,לפתוח פתח אל היכלי הקדושה בתפלת “פתחו שערים ויבוא גוי צדיק שומר אמונים...",למצוא את  תיקון נר"ן המאירה מעמקי לבו של האדם,הזועקת אליו להיותו מזכך עצמו לפני בוא יום הגדול והנורא, לתקן המידות הנצרכות ולחזק את הנותרות בעשייה יום יום ,שעה שעה,לעשות כל ימינו בתשובה על ידי התדבקות בדרכי צדיקים קדמאין מלאכי עליון,המשרתים בקדש פנימה.

ויעמוד לנו וזרעינו ולזרע זרעינו עד עולם,בכללות עם ישראל   צדיקי עליון תנאים ,אמוראים,ראשונים ואחרונים שהבאנו בפירושנו זה ,ותעמוד זכותם זו להביא לגאולה שלימה לשמוע קול שופרו של משיח בימינו  אמן ואמן. 

והנה באתי להזכיר הנאמר כבר,ולכבודה של תורה וכבוד לומדיה הנה כל מקום בו ימצא כתוב--הגה"ה או הג"ה או שמעתי מפי אחי ורעי,או מקום שלא הוזכר שם האומר אלא ברמז דק- כוונתנו לאותו תלמיד חכם,איש אמת,ירא שמים ואוהב הבריות,הבקי בתורה ובנביאים,במשנה בגמרא, בפוסקים והלכותיהם,בנגלה ובנסתר,והיות וציווני בציווי חמור לבל אזכיר את שמו כלל,והסכים שאביא את דבריו בהסתר גדול עד כמה שאוכל,עשיתי ככל אשר הורני.
יהי רצון שזכות תורתו ועמל מעשיו אשר נעשים על דרך התורה והמצווה,וביראת השם גדולה ובאהבת ישראל אין קץ,תעמוד לנו למגן בפני אויב ומתנקם אמן כן יהי רצון.

וראיתי עוד הצורך להודיעך אחי ורעי,כי עשיתי ככל יכולתי למעט בראשי תבות ובקיצורים,על מנת ליתן בידך את היכולת ללמוד ולקרוא ללא הפסק,ולא להטריחך בחיפוש אחריהם.אך ישנם מקומות שתמצא בכל זאת ראשי תבות וסוף תבות בכתוב.במקומות אלו השארתי את ראשי התיבות והקיצורים בסימן סוגריים (כזה) ולידם כתבתי את המילים בלא קיצור.ויש מילים או אותיות המסומנות בסימן  מירכאות “ “,והם באים להורות על ציטוט או על הרכב אותיות שיצאו מדרך הפרוש וסימונם בא להאיר את עיניך.ויהי רצון שלא תצא תקלה מתחת ידנו.